FI Euroopan unionin virallinen lehti CE 78/667

(2004/C 78 E/0710)

KIRJALLINEN KYSYMYS E-3882/03

esittäjä(t): Cristina Gutiérrez-Cortines (PPE-DE),

Bernd Lange (PSE), Karl-Heinz Florenz (PPE-DE)

ja Ria Oomen-Ruijten (PPE-DE) komissiolle

(16. joulukuuta 2003)

Aihe: Inspire-aloite

Alueellisia vaikutuksia omaavien EU-politiikkojen, kuten Natura 2000 -verkko, vesipuitedirektiivi ja maaperänsuojelua koskevat tulevat toimet, täytäntöönpanossa tarvitaan kartografiaan perustuvaa kattavaa ympäristötietoa.

Euroopan parlamentti kehotti maaperänsuojelun teemakohtaisesta strategiasta 19. marraskuuta hyväksy-mässään mietinnössä (A5-0354/03) komissiota ottamaan asian nopeasti esille.

Tässä mielessä on pidettävä myönteisenä Inspire-lainsäädäntöaloitetta, johon komission jäsenet Solbes, Busquin ja Wallström ovat sitoutuneet vuoden 2002 yhteisymmärryspöytäkirjassa ja komission vuoden 2003 työohjelmassa.

Komission Internetissä tarjoama informaatio on osoittanut suurta edistymistä kohti aloitteen toteutusta. Asiaa ovat edistäneet julkiset ja yksityiset tahot sekä jäsenvaltioiden ja ehdokasvaltioiden sille ilmaisema tuki.

On selvää, että ellei saada aikaan lakisääteisiä valtuuksia, tietojenkeruun kehittymisen esteitä ei saada poistettua, mikä hidastaa merkittävästi alueellisia vaikutuksia omaavien EU-politiikkojen täytäntöönpanoa.

Aikooko komissio hyväksyä edellä mainituissa asiakirjoissa esitetyn Inspire-lainsäädäntöaloitteen, ja aikooko se pitää esitettyjä päivämääriä koskevat lupauksensa?

Jos vastaus on myönteinen, voiko komissio kertoa parlamentille, miten tähän mennessä on edistytty tulevan ehdotuksen päälinjoissa?

Jos vastaus on kielteinen, voiko komissio kertoa, miksi se muuttanut kantaansa yhteisymmärryspöytäkirjassa ja työohjelmassa esitettyjen päivämäärien suhteen?

Margot Wallströmin komission puolesta antama vastaus

(5. helmikuuta 2004)

Inspire-lainsäädäntöaloitetta koskeva aiesopimus, jonka ympäristöasioista, talous- ja rahoitusasioista sekä tutkimuksesta vastaavat komission jäsenet allekirjoittivat vuonna 2002, toimii ympäristöasioiden pääosaston, Eurostatin ja yhteisen tutkimuskeskuksen välisen yhteistyön perustana Inspire-aloitteen kehittämisessä. Inspire-aloitteen ensisijaisena tavoitteena on saada käyttöön yhdenmukaiset paikkatietojen lähteet tukemaan yhteisön politiikkojen laatimista, täytäntöönpanoa ja arviointia.

Kuten aiesopimuksessa todetaan, aloitteen ensimmäisessä vaiheessa määritellään oikeudellinen kehys paikkatietojen keruun, käytön ja saatavuuden koordinoimista varten. Komissio oli aiesopimuksen mukaisesti sisällyttänyt Inspire-aloitteen oikeudellisen kehyksen hyväksynnän vuoden 2003 työohjelmaansa, mikä edellytti myös laajennetun vaikutuksien arvioinnin suorittamista.

Loppuvuoden 2003 muista lainsäädäntöehdotuksista johtuvien paineiden vuoksi komission oli kuitenkin pakko lykätä Inspire-aloitteen hyväksymistä. Lisäksi laajennetussa vaikutusten arvioinnissa oli noussut esiin Inspire-aloitteen kunnianhimoisuuteen ja sen täytäntöönpanoa koskeviin mahdollisiin investointitarpeisiin liittyviä kysymyksiä, joita oli syytä tarkastella lähemmin.

Tämän vuoksi komissio on siirtänyt Inspire-aloitteen vuoden 2004 työohjelmaansa. Inspire on edelleen itsenäinen aloite mutta siinä varmistetaan, että muiden lähekkäisten toimien kanssa voidaan kehittää synergiaa noudattaen täydentävää toimintamallia. Vaikutusten arviointia koskevassa kertomuksessa esitetyt investointitarpeita koskevat seikat otetaan huomioon varmistamalla, että Inspire-aloitteessa keskitytään yhteisön aloitteelle asetettuihin keskeisiin vaatimuksiin, ja tarkistamalla vaikutuksia koskevaa analyysia vastaavasti.

Koska monet sidosryhmät ovat ilmaisseet kannattavansa Inspire-aloitetta, komissio on edelleen sitoutunut siihen ja on päättänyt viimeistellä Inspire-lainsäädäntöehdotuksen hyväksyttäväksi vuoden 2004 toisella neljänneksellä, mikä on ensimmäinen vaihe kehitettäessä tietojen käsittelemistä ja saatavuutta koskeva monialainen kehys, johon kuuluvat yhteiseen maantieteelliseen kehykseen perustuvat paikkatiedot.